**TECHNICKÁ UNIVERZITA VO ZVOLENE**

**Fakulta techniky**

Číslo: R-6476/2023

# ZÁSADY VOLIEB

## do Akademického senátu Fakulty techniky

## Technickej univerzity vo Zvolene

**august 2023**

# Článok 1

## Úvodné ustanovenia

1. Zásady volieb do Akademického senátu Fakulty techniky (ďalej aj „AS FT“) tvoria neoddeliteľnú súčasť Štatútu Akademického senátu Fakulty techniky Technickej univerzity vo Zvolene.
2. Akademický senát fakulty volí Akademická obec Fakulty techniky.
3. Akademický senát Fakulty techniky sa skladá zo zástupcov zamestnaneckej časti Akademickej obce Fakulty techniky (ďalej aj „AO FT“) a zo zástupcov študentskej časti AO FT.
4. Zástupcovia zamestnaneckej časti AO FT sú volení tak, aby každá katedra bola v akademickom senáte fakulty zastúpená dvoma členmi. Členovia AO FT, ktorí sú zaradení na iných organizačných zložkách ako sú katedry, si uplatnia svoje právo voliť a byť volení na katedre s najmenším počtom členov akademickej obce fakulty.
5. Zástupcovia študentskej časti AO FT volia do AS FT štyroch svojich zástupcov.
6. Do AS FT má právo voliť a byť volený každý člen AO FT. Členom AS fakulty nemôže byť rektor, prorektori, dekan fakulty, prodekani fakulty a kvestor.
7. Členov zamestnaneckej časti AS FT volia v priamych tajných voľbách členovia príslušnej zamestnaneckej časti AO FT. Členov študentskej časti AS FT volia v tajných voľbách členovia študentskej časti AO FT.
8. Funkčné obdobie členov AS FT je najviac štvorročné. Funkčné obdobie AS fakulty je možné skrátiť uznesením senátu. Na skrátenie funkčného obdobia je potrebný súhlas dvoch tretín všetkých členov AS FT.
9. Voľby je možné uskutočniť buď prezenčnou alebo elektronickou formou. V prípade uskutočnenia volieb elektronickou formou je potrebné využiť také prostriedky informačnej a komunikačnej technológie, ktoré umožňujú tajné hlasovanie.
10. Členstvo v AS FT zaniká v prípadoch uvedených v Štatúte FT v čl. 3 ods. (6) písm. a) až k).
11. Uvoľnené miesto sa obsadí členom AO FT v nových voľbách podľa čl. 3.

# Článok 2

## Volebná komisia

1. Volebnú komisiu (ďalej len „VK“) pre zabezpečenie volieb AS FT navrhuje a schvaľuje AS FT. VK je minimálne trojčlenná, vrátane predsedu AS FT, ktorý je predsedom VK. Ďalšími členmi VK sú jeden zástupca zamestnaneckej časti AS FT a jeden zástupca študentskej časti AS FT.
2. Volebná komisia:
   1. zodpovedá za organizáciu a priebeh volieb,
   2. pripraví harmonogram volieb a to najneskôr tridsať dní pred ukončením funkčného obdobia AS FT. Harmonogram volieb AS FT a miesto konania volieb musí zverejniť aspoň päť pracovných dní pred konaním volieb tak, aby boli dostupné každému členovi AO FT (napr. webové sídlo FT, vnútorný TV okruh, informačná skrinka akademického senátu fakulty a pod.). Dekan fakulty upraví pracovné povinnosti členov AO fakulty tak, aby sa mohli zúčastniť volieb,
   3. zabezpečí zoznamy voličov a hlasovacie lístky (v spolupráci s Dekanátom FT), v prípade uskutočnenia volieb prezenčnou formou pripraví zoznam voličov a hlasovacie lístky v listinnej podobe, v prípade uskutočnenia volieb elektronickou formou pripraví zoznam voličov v elektronickej podobe a vzor elektronického hlasovacieho lístka,
   4. zabezpečí pre zamestnaneckú časť hlasovacie lístky pre jednotlivé pracoviská tak, aby na hlasovacom lístku boli uvedení členovia príslušného pracoviska, ktorí môžu byť zvolení do AS FT,
   5. najneskôr päť pracovných dní pred konaním volieb zverejní zoznamy voličov a vzor hlasovacieho lístka, aby boli dostupné každému členovi AO FT (napr. webové sídlo FT, vnútorný TV okruh, informačná skrinka akademického senátu fakulty a pod.),
   6. najneskôr dva dni pred voľbami preberie písomné vyhlásenie od člena AO FT, ktorý nechce byť volený do AS FT, na základe čoho ho VK vymaže z hlasovacieho lístka,
   7. vyhodnotí voľby a vyhlasuje ich výsledky,
   8. zvoláva prvé zasadnutie AS fakulty, pričom predseda volebnej komisie vedie toto zasadnutie až do zvolenia predsedu AS fakulty.

# Článok 3

## Priebeh a príprava volieb

1. Voľby členov AS FT zo:
2. zamestnancov sú tajné a priame, prebiehajú na katedrách fakulty – členovia AO fakulty na príslušnej katedre tajnými voľbami zvolia dvoch zástupcov katedry (kandidáti s najväčším počtom platných hlasov), ktorí sa priamo stávajú členmi AS fakulty (počet katedier definuje organizačný poriadok fakulty),
3. študentov všetkých stupňov štúdia fakulty sú tajné a priame, prebiehajú v študentskej časti AS fakulty, pozostávajúcej zo študentov všetkých stupňov štúdia. Voľby v študentskej časti prebiehajú v dvoch kolách. V prvom kole navrhnú členovia študentskej časti AO kandidátov, v druhom kole sa na hlasovacích lístkoch budú nachádzať navrhnutí kandidáti, ktorí kandidatúru prijali a členovia študentskej časti tajnými voľbami zvolia štyroch zástupcov (kandidáti s najväčším počtom platných hlasov), ktorí sa priamo stávajú členmi AS fakulty,
4. hlasovací lístok, na ktorom je označený väčší počet kandidátov, ako je určený počet, je neplatný,
5. v prípade rovnosti hlasov viacerých kandidátov zo zamestnaneckej časti sa voľby opakujú s kandidátmi, ktorí majú rovnaký počet hlasov. V prípade rovnosti hlasov viacerých kandidátov zo študentskej časti sa o členovi AS fakulty rozhodne žrebovaním.
6. Členovia AS FT na prvom zasadnutí priamymi a tajnými voľbami zvolia predsedu AS fakulty z členov AS FT. Na zvolenie je potrebný súhlas nadpolovičnej väčšiny všetkých členov AS fakulty. Funkčné obdobie predsedu AS fakulty je totožné s funkčným obdobím senátu.
7. Predseda AS fakulty môže byť odvolaný, ak o tom rozhodne nadpolovičná väčšina všetkých členov AS fakulty.
8. Voľby nového predsedu AS fakulty musia byť uskutočnené minimálne do 14 dní odo dňa ukončenia výkonu funkcie odstupujúceho predsedu.
9. Doplňujúce voľby do AS fakulty vypisuje predsedníctvo AS fakulty podľa Zásad volieb do AS FT.

# Článok 4

## Výsledky volieb a ich vyhlásenie

1. Výsledky volieb sú právoplatné vtedy, ak sa ich zúčastnila nadpolovičná väčšina oprávnených voličov zamestnaneckej časti AO fakulty a minimálne jedna desatina oprávnených voličov študentskej časti AO fakulty.
2. VK vypracuje zápis, doložený evidenciou o účasti voličov vo voľbách, ktorý podpíšu všetci členovia VK.
3. Volebná komisia zverejní výsledky volieb do 24 hodín po ich skončení tak, aby boli dostupné celej AO fakulty.
4. Pripomienky a sťažnosti k uskutočneným voľbám do AS fakulty môže podať písomnou formou každý člen AO fakulty do dvoch pracovných dní od zverejnenia výsledkov volieb predsedovi VK. O pripomienkach a sťažnostiach rozhodne AS fakulty do 30 pracovných dní od doručenia pripomienky alebo sťažnosti.

# Článok 5

## Záverečné ustanovenia

1. V prípade, že členstvo v AS fakulty súčasne ukončí viac ako polovica členov niektorej časti AS fakulty, zorganizujú sa nové voľby tejto časti AS fakulty. Volebné obdobie tejto časti AS fakulty skončí s funkčným obdobím celého AS fakulty.
2. Zásady volieb do AS FT nadobúdajú platnosť a účinnosť schválením v AS FT. Zásady volieb do AS FT boli prerokované a schválené na zasadnutí AS FT dňa 3. 8. 2023.
3. Nadobudnutím platnosti a účinnosti týchto Zásad volieb do AS FT strácajú platnosť predchádzajúce Zásady volieb do AS FT č. R-9496/2000/DFT zo dňa 30. 6. 2000.

Ing. Ján Turis, PhD.

predseda Akademického senátu Fakulty Techniky